b'\n_START_ARTICLE_\nHeini Mankki-Simpura\n_START_PARAGRAPH_\nHeini Mankki-Simpura (4. marraskuuta 1922 Viipuri \xe2\x80\x93 10. maaliskuuta 2004) toimi ennen el\xc3\xa4kkeelleen siirtymist\xc3\xa4 Suomenmaa-lehden p\xc3\xa4\xc3\xa4toimittajana. H\xc3\xa4n j\xc3\xa4i virasta el\xc3\xa4kkeelle vuonna 1983.\n_START_SECTION_\nTausta\n_START_PARAGRAPH_\nHeini Mankki oli alkujaan viipurilainen, mutta muutti Helsinkiin ty\xc3\xb6n per\xc3\xa4ss\xc3\xa4. H\xc3\xa4n oli suorittanut kaupallisia opintoja ja opiskeli nuorena runsaasti kieli\xc3\xa4, mik\xc3\xa4 auttoi arkity\xc3\xb6ss\xc3\xa4._NEWLINE_Sodanj\xc3\xa4lkeen Mankki opiskeli Englannissa. Siell\xc3\xa4 h\xc3\xa4n tutustui Mauno Koivistoon, joka my\xc3\xb6hemmin p\xc3\xa4\xc3\xa4ministeriaikanaan kiusoitteli t\xc3\xa4st\xc3\xa4 ajasta Mankkia t\xc3\xa4m\xc3\xa4n arvostellessa k\xc3\xa4rjekk\xc3\xa4\xc3\xa4mmin h\xc3\xa4nen tekojaan._NEWLINE_Mankki avioitui vasta v\xc3\xa4h\xc3\xa4n ennen el\xc3\xa4kkeelleen j\xc3\xa4\xc3\xa4mist\xc3\xa4\xc3\xa4n Kansan Uutisten entisen p\xc3\xa4\xc3\xa4toimittajan ja sittemmin Alkoholipolitiikka-lehden p\xc3\xa4\xc3\xa4toimittajan Jorma Simpuran kanssa.\n_START_SECTION_\nUra\n_START_PARAGRAPH_\nMankki sai aikanaan paljon kiitosta hyv\xc3\xa4st\xc3\xa4 asenteestaan ja kiinnostuksesta ty\xc3\xb6t\xc3\xa4\xc3\xa4n kohtaan._NEWLINE_H\xc3\xa4n oli urallaan toimelias ja h\xc3\xa4net tunnettiin lehdist\xc3\xb6tilaisuuksien aktiivisena kysyj\xc3\xa4n\xc3\xa4 ja kommentoijana. Mankki oli my\xc3\xb6s tunnettu Suomen poliittisen ja taloudellisen johdon keskuudessa. H\xc3\xa4nen my\xc3\xb6s kerrotaan saaneen ujutettua uutisensa lehteen silloin, kun se ei onnistunut muilta suomalaisilta toimittajilta._NEWLINE_Mankki aloitteli lehdist\xc3\xb6nuraansa vuonna 1950 Maakansassa, jota johti Pentti Sorvali. Mankin erikoisalaa olivat taloudelliset ja poliittiset asiat. H\xc3\xa4n ajoi Kekkosen ajan politiikkaa ja otti aikanaan voimakkaasti kantaa Urho Kekkosen sek\xc3\xa4 Suomen ja Neuvostoliiton naapuriyst\xc3\xa4vyyden puolesta._NEWLINE_Mankki ehti toimia urallaan paitsi toimittajana, my\xc3\xb6s uutisp\xc3\xa4\xc3\xa4llikk\xc3\xb6n\xc3\xa4, toimitusp\xc3\xa4\xc3\xa4llikk\xc3\xb6n\xc3\xa4, apulaisp\xc3\xa4\xc3\xa4toimittajana ja kuutena viimeisen\xc3\xa4 vuotenaan toisena p\xc3\xa4\xc3\xa4toimittajana. H\xc3\xa4n teki koko uran maalaisliiton Maakansassa ja sen seuraajassa Suomenmaassa.\n_START_SECTION_\nPolitiikka\n_START_PARAGRAPH_\nMankki oli keskustapuolueen kannattaja aina el\xc3\xa4kkeelle siirtymiseens\xc3\xa4 saakka. Erityisesti h\xc3\xa4n oli kova Kekkosen kannattaja. H\xc3\xa4nen kerrotaan kuitenkin taiteilleen hyvin Suomenmaan johdossa henkil\xc3\xb6kiistojen yl\xc3\xa4puolella mutta samalla h\xc3\xa4n yhdisti eri voimat tukemaan Urho Kekkosen politiikkaa._NEWLINE_Monien muiden kuuluisuuksien ohella Mankki mainittiin Matti Simolan kirjassa, joka kertoi suomalaisten ja KGB:n yhteyksist\xc3\xa4.'